VG-lista blir heldigital
VG-listene for album og singler har selvsagt vært på VG.no i årevis allerede. Men fra og med i dag er det kun der de residerer. – Singellisten er nå utelukkende basert på digitalt konsum. Albumlisten ligger hakk i hæl, for streaming utgjør nå over 80 prosent av hele musikkmarkedet i Norge. Derfor er det naturlig at også VG-lista blir en heldigital satsing for oss, sier redaksjonssjef Arnstein Johansen i VG. Den praktiske årsaken til flyttingen er den nylig innførte «global release day». Den internasjonale platebransjen, som tidligere har operert med forskjellige ukedager i forskjellige land for utgivelser av plater, har nå samlet seg om fredag som fast slippdag over hele verden. Morgan Sulele hentet inn i siste liten: – Kan takke Jess Glynne Dette medfører at konsumet som rapporteres til salgslistene blir monitorert fra midnatt natt til fredag, frem til klokken 23.59 påfølgende torsdag.Av produksjonstekniske årsaker blir det derfor ikke mulig for VG å presentere VG-listene på papir, slik det har blitt gjort de siste fire årene. – Frem til 2011 hadde vi en lang periode hvor VG-listene ble presentert på tirsdager. Den gang var det nødvendig å flytte publiseringsukedag for å få iTunes-tallene med i listegrunnlaget, sier Johansen. VG +: Tjener millioner på partyhits(krever innlogging) For fire år siden ble streaming inkludert i tallmaterialet for singellisten. Fra og med høsten 2013 ble streamingtall målt for album også. – Dette forteller oss at endringene i dagens musikkbransje er store og kommer hyppig. Med VG-listene som nettprodukt har vi den nødvendige fleksibiliteten for eventuelle nye endringer, forklarer Johansen. – Samtidig er det ingen tvil om at dagens metoder sørger for at VG-listene nå er bedre enn noen gang. Før målte de bare salg; nå monitorerer de også hva folk faktisk hører på. Og det nye rapporteringsintervallet gjør at listene er ferskere enn noensinne når de presenteres i VG, sier Johansen.Selv om rapporteringsperioden fredag - torsdag gjelder over hele verden, er det ulik praksis på offentliggjøring av lister. I Storbritannia sørger Official Chart Company for å få ut listene fredag kveld. I USA vil Billboard komme med sine rapporter på mandag. Har du lest? Astrid S + Avicii = sant I Norge blir det en todelt løsning på nettpubliseringen av VG-listene. Singellisten vil bli offentliggjort fredag kveld, albumlisten mandag kveld. Arnstein Johansen presiserer at heldigitale VG-lister ikke nødvendigvis er en permanent løsning, i den forstand at det jobbes med å gi salgslistene plass i VGs papirutgave også. – Det er bare to uker siden det ble klart hvordan rapporteringen fra plateselskapenes organisasjon, Ifpi, kommer til å foregå fremover. Tiden har derfor blitt altfor knapp når det gjelder å finne en ny publiseringsløsning på papir. Men dette vil bli utredet i nær fremtid.
Etter 57 år på papir flytter Norges offisielle salgslister for musikk ut av sitt gamle hjem.